DEĊIŻJONI TAL-KUMMISSJONI
ta’ l-14 ta' Awwissu 2007
dwar in-nuqqas ta' inklużjoni fl-Anness I, IA jew IB tad-Direttiva tal-Parlament Ewropew u tal-Kunsill 98/8/KE dwar it-tqegħid fis-suq tal-prodotti bijoċidali ta' ċerti sustanzi biex jiġu eżaminati skond il-programm ta' ħidma ta' 10 snin imsemmi fl-Artikolu 16(2) tiegħu
(notifikata taħt id-dokument numru C(2007) 3846)
(Test b’relevanza għaż-ŻEE)
(2007/565/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Parlament Ewropew u tal-Kunsill 98/8/KE tas-16 ta' Frar 1998 dwar it-tqegħid fis-suq ta' prodotti bijoċidali (1), u b'mod partikolari t-tieni subparagrafu ta' l-Artikolu 16(2) tagħha,
Billi:
(1)
Ir-Regolament tal-Kummissjoni (KE) Nru 2032/2003 ta’ l-4 ta’ Novembru 2003 dwar it-tieni fażi tal-programm ta’ ħidma ta’ għaxar snin imsemmi fl-Artikolu 16(2) tad-Direttiva tal-Parlament Ewropew u tal-Kunsill dwar it-tqegħid fis-suq ta' prodotti bijoċidali, u li jemenda r-Regolament (KE) Nru 1896/2000 (2) jistabbilixxi lista ta’ sustanzi attivi li għandhom jiġu evalwati bil-għan li possibbilment ikunu inklużi fl-Annessi I, IA jew IB tad-Direttiva 98/8/KE.
(2)
Għal għadd ta' kumbinazzjonijiet ta' sustanzi/tipi ta' prodotti inklużi f'dik il-lista, jew il-parteċipanti kollha rtiraw mill-programm ta' reviżjoni skond l-Artikolu 8(2) tar-Regolament (KE) Nru 2032/2003, jew inkella l-Istat Membru Rapporteur maħtur għall-evalwazzjoni ma rċieva l-ebda fajl komplut kif imsemmi fl-Artikolu 9(5) ta' dak ir-Regolament fil-perjodu ta' żmien speċifikat fl-Anness V u VII tiegħu.
(3)
Għalhekk il-Kummissjoni infurmat lill-Istati Membri konsegwentament, skond l-Artikolu 8(3) u (4) u l-Artikolu 9(5) tar-Regolament (KE) Nru 2032/2003. Fl-14 ta' Ġunju 2006 l-informazzjoni ġiet ukoll ippubblikata elettronikament.
(4)
Sa tliet xhur mill-pubblikazzjoni elettronika ta' dik l-informazzjoni, l-ebda kumpanija jew Stat Membru ma urew interess biex jassumu r-rwol ta' parteċipant għas-sustanzi u t-tipi ta' prodotti kkonċernati.
(5)
Is-sustanzi u t-tipi ta' prodotti kkonċernati għandhom għalhekk jitneħħew mill-Programm ta' Reviżjoni u ma jkunux inklużi fl-Annessi I, IA jew IB tad-Direttiva 98/8/KE.
(6)
Il-miżuri pprovduti f’din id-Deċiżjoni huma f’konformità ma’ l-opinjoni tal-Kumitat Permanenti tal-Prodotti Bijoċidali,
ADOTTAT DIN ID-DEĊIŻJONI:
Artikolu 1
Is-sustanzi u t-tipi ta' prodotti indikati fl-Anness ta' din id-Deċiżjoni ma għandhomx jiġu inklużi fl-Anness I, IA jew IB tad-Direttiva 98/8/KE.
Artikolu 2
Għall-finijiet tat-tielet subparagrafu ta' l-Artikolu 4(2) tar-Regolament (KE) Nru 2032/2003, din id-Deċiżjoni għandha tapplika mill-jum wara dak tal-pubblikazzjoni tagħha fil-Ġurnal Uffiċjali ta’ l-Unjoni Ewropea.
Artikolu 3
Din id-Deċiżjoni hija indirizzata lill-Istati Membri.
Magħmul fi Brussell, 14 ta’ Awwissu 2007.